सिंपल चीनी, जेकरा के मोनोसैक्राइड कहल जाला, तीन परकार के होलीं - ग्लूकोज, फ्रक्टोज आ गैलाक्टोज। आमतौर पर जवना दानेदार या रवा (क्रिस्टल) वाली चीनी के हमहन देखीं ला जा ऊ चीनी के एक ठो प्रकार भर हवे। एकरा के अंगरेजी में "टेबल शुगर" कहल जाला। ई ग्लूकोज आ फ्रक्टोज के मिलजुल रूप होला आ तकनीकी भाषा में सुक्रोज कहाला; रासायनिक रूप में एही के डाईसैक्राइड कहल जाला। एह चीनी के इस्तेमाल कई किसिम के खाना में भा मिठाई में होला या फिर रसोईघर में ई इस्तेमाल होला चाय काफी बनावे में सीधे चम्मच से डाल के घोर दिहल जाला। शरीर में जा के एह सुक्रोज के हाड्रोलाइज होखे, मने कि पानी में घुल के टूट जाए पर ग्लूकोज आ फ्रक्टोज अलगा हो जालें। अइसन अउरी डाईसैक्राइड सभ में माल्टोज आवे ला जे अनाज में मौजूद चीनी होला आ लैक्टोज आवे ला जे दूध में मौजूद चीनी होला। चीनी के, रासायनिक रूप से अउरी लमहर लड़ी सभ के ओलिगोसैक्राइड भा पॉलीसैक्राइड कहल जाला। कुछ अन्य चीज, जइसे कि ग्लिसेरोल भा शुगरएल्कोहल के सवाद भी मीठ जरूर होला बाकी इनहन के चीनी के अंतर्गत ना रखल जाला। डायटिंग वाला खाना में मिठास खातिर इस्तेमाल होखे वाली चीज में एस्परटेम आ सुक्रालोज के इस्तेमाल होला जे सुक्रोज के क्लोरीनेटेड रूप होखे लें।